સુરેન્દ્રનગરમાં શિક્ષણની અનેક સંસ્થાઓ ખુલતાં શિક્ષણનગરી તરીકે ઓળખ બની રહી છે. સુરેન્દ્રનગરમાં એન્જિનિયરીંગ, મેડીકલ, કમ્પ્યુટર ક્ષેત્રે અનેક શૈક્ષણિક સંસ્થાઓ કાર્યરત છે. જેમાં વર્ધમાન ભારતી સંચાલિત સંસ્થા દ્વારા વઢવાણમાં સી. યુ. શાહ યુનિવર્સિટીમાં અનેક અભ્યાસક્રમોની સુવિધા ઉભી કરવામાં આવી છે. જ્યારે સુરેન્દ્રનગર શહેરમાં દૂધરેજ રોડ પર સી. યુ. શાહ મેડીકલ કોલેજ પણ કાર્યરત કરવામાં આવી છે. આ મેડીકલ કોલેજમાં એમ.બી.બી.એસ., ડેન્ટલ, ફાર્મસી સહિતની કોલેજો ધમધમી રહી છે. પરંતુ છેલ્લા ઘણા સમયથી શિક્ષણનું વેપારીકરણની બુમરાણો ઉઠી છે. જેમાં ખાનગી કોલેજો, હાઈસ્કૂલો અને શૈક્ષણિક સંસ્થાઓએ વિવિધ ઓઠા હેઠળ દર વર્ષે ફીમાં વધારો કરી રહી છે. સુરેન્દ્રનગર-દૂધરેજ રોડ પર આવેલ મેડીકલ કોલેજમાં ફી વધારાનો મામલો દર વર્ષે માથે ઉંચકે છે ત્યારે મેડીકલ મેનેજમેન્ટ ક્વોટા ફીમાં ૧૮ અને ડેન્ટલમાં ૨૦ ટકાનો વધારો ઝીંકવામાં આવ્યો છે. સી. યુ. શાહ મેડીકલ કોલેજમાં ૨૦૧૭-૧૮ની ફી ૧૧.૭૦ લાખ અને ૨૦૧૮-૧૯ની ફી ૧૨.૫૦ લાખ જાહેર કરવામાં આવી છે. આમ, રૂ. ૮૦,૦૦૦ની ફીનો તોતીંગ વધારો થતા ડોક્ટર બનાવાના સપના સેવતા વાલીઓ માટે મુશ્કેલી સર્જાઈ છે. જ્યારે આ ફી વધારા પ્રશ્ને વિદ્યાર્થી સંગઠનો અને વાલીઓએ બેઠકો બોલાવવા કવાયત હાથ ધરી આંદોલનની ચીમકી આપી છે.